JY LEES NOU 'Op my eish!': So voel dit toe Neels ons 1ste huis toe stuur
Groot opgewondenheid het geheers onder die 12 vroue in kykNET se nuwe maatsoekreeks 'Op my eish!' toe hulle in die jongste aflewering onder meer vrugte en groente gaan uitsoek en branderplank gery het saam met die akteur Neels van Jaarsveld.
Sonja. Foto: Verskaf
"Ek was verlig om so vroeg te kon gaan. Ek sou nie kans gesien het om weggestuur te word nadat ek hals oor kop vir die man geval het of by 'n moontlike katterigheid onder die dames ingetrek word nie," laat Sonja hoor.
Die werklikheid van huis toe gaan, het eers ná 'n dag of wat by haar ingesink. "Ek woon alleen, en die stilte pleks van die klop aan jou deur vir 'n koffiekuier het vir 'n paar dae hard gelui."
Neels sê danksy die program glo hy weer in liefde. Foto: kykNET
Waar Huisgenoot nou met Sonja gesels, vertel sy dat sy steeds kans sien vir liefde. "Net nie hierdie jaar nie," skerts sy. Sonja sê sy fokus nou eers daarop om haar onderneming te bou.
"Die reeks was 'n wonderlike ervaring en ek het onvergeetlike mense ontmoet. Die resultaat van Neels se besluit het beslis nie 'n duik in my selfvertroue en tevredenheid gelaat nie. Ek wens hom voorspoed toe met die reeks se uitkoms," sê Sonja.
Sy sit ook nou elke Donderdagaand nes die res van die land voor die kassie om te sien watter van haar mede-deelnemers gaan eindelik Neels se hart wen.
Sascha (31) 'n fotograaf en ma van drie van Centurion is ook huistoe gestuur. Volgens Sascha was sy 'n bietjie uit die veld geslaan toe sy hoor sy moet gaan. " Ek was baie verbaas en het gedink ek sou 'n bietjie langer bly," sê sy.
Dit was vir haar wonderlik om vir Neels te ontmoet. "Hy is baie gemaklik en ons het lekker gesels op kamera en van kamera af. Daar was net geen emosionele konneksie nie; daarom kan ons nie 'n ding forseer nie!"
Sascha. Foto: Verskaf
Al het haar reis met Neels baie vroeg geëindig, sien sy weer kans vir liefde. "Ek glo ons is nie gemaak om alleen te wees nie. Ek is opgewonde om te sien wat my toekoms inhou, en ek en ou Neelsie sal nog lekker kuier as goeie maats," sê sy.